વર્ષ ૧૯૩૭માં નાનકડા જેટમાં દુનિયા ખૂંદવા નીકળેલી અમેરિકન મહિલા પાઇલટ ગાયબ થઈ ગઈ હતી. ૩૯ વર્ષીય મહિલા પાઇલટ એમિલિયા ઇઅરહર્ટનું પ્લેન સમુદ્રમાં તૂટી પડ્યું હોવાનું માનવામાં આવતું હતું. જોકે, તેનું આમ અચાનક ગાયબ થઈ જવાનું રહસ્ય અકબંધ જ રહ્યું હતું અને ઇતિહાસના પાનામાં દફન થઈ ગયું હતું, પરંતુ ઘટનાના ૮૧ વર્ષ બાદ આનું રહસ્ય ઉકેલાયું છે. સંશોધનકારો મુજબ તેના પ્લેન ઇલેક્ટ્રાના એન્જિનમાં ખામી સર્જાયા બાદ તે સમુદ્રમાં તૂટી પડ્યું હતું. સંશોધનકાર રિક ગિલેસ્પીના માનવા પ્રમાણે હવાઈથી ૨,૦૦૦ માઈલ દૂર દક્ષિણ પ્રશાંત મહાસાગરના એક નિર્જન ટાપુ પર એમિલિયાનું પ્લેન તૂટી પડ્યું હતું. તેમની પાસે આ ઘટનાને સંલગ્ન પુરાવાઓ પણ હોવાનું તેમણે જણાવ્યું હતું. ગિલેસ્પીએ આ કેસ સાથે સંકળાયેલી ઘટનાઓનો ૩૦ વર્ષ અભ્યાસ કર્યાે છે. એમિલિયાનું પ્લેન ક્રેશ થઈ ગયું તે પછી નેવી દ્વારા રેસ્ક્યુ ઑપરેશન હાથ ધરાયું હતું. એમિલિયાએ મદદ માટે કરેલા કોલ્સ હજારો માઈલ દૂર લગભગ ડઝનેક લોકોએ રેડિયો પર સાંભળ્યા હતા તેવું સંશોધનમાં જણાવાયું છે. એમિલિયાના હેલ્પ માટેના કોલ ફ્લોરિડા, આયોવા, ટેક્સાસ ઉપરાંત કેનેડામાં એક મહિલાએ પણ સાંભળ્યા હતા. આ મહિલાએ રેડિયોમાં એવો અવાજ સાંભળ્યો હતો કે, ‘અમે પાણીમાં ડૂબી રહ્યાં છીએ, અમારી પાસે વધુ સમય નથી.’ એમિલિયા સાથે તેનો નેવિગેટર ફ્રેડ નુનાન પણ હતો તેવું રિસર્ચ કહે છે. ૧૯૩૭માં બનેલી આ ઘટનાએ તે સમયે ભારે ઉત્તેજના જગાવી હતી.